### NN 140/2025 (14.11.2025.), Metodologija za izradu Plana obrane Republike Hrvatske i planova djelovanja civilnih nositelja obrambenih priprema

VLADA REPUBLIKE HRVATSKE

2090

Na temelju članka 83. stavka 2. Zakona o obrani (»Narodne novine«, br. 73/13., 75/15., 27/16., 110/17. – Odluka Ustavnog suda Republike Hrvatske, 30/18., 70/19., 155/23. i 136/25.), Vlada Republike Hrvatske je na sjednici održanoj 13. studenoga 2025. donijela

METODOLOGIJU

ZA IZRADU PLANA OBRANE REPUBLIKE HRVATSKE I PLANOVA DJELOVANJA CIVILNIH NOSITELJA OBRAMBENIH PRIPREMA

1. OPĆE ODREDBE

Članak 1.

Ovom Metodologijom utvrđuju se sadržaj, način izrade i ažuriranje Plana obrane Republike Hrvatske te planova djelovanja civilnih nositelja obrambenih priprema u stanju neposredne ugroženosti neovisnosti, jedinstvenosti i opstojnosti Republike Hrvatske (u daljnjem tekstu: stanje neposredne ugroženosti) i u ratnom stanju te planova provođenja utvrđenih obveza pojedinih sudionika u obrambenim pripremama (u daljnjem tekstu: plan provođenja utvrđenih obveza).

2. PLAN OBRANE
 REPUBLIKE HRVATSKE

Članak 2.

(1) Plan obrane Republike Hrvatske (u daljnjem tekstu: Plan obrane) je planski dokument kojim se definira funkcioniranje države i društva u stanju neposredne ugroženosti i ratnom stanju.

(2) Plan obrane sadrži: uvod, procjenu scenarija prijetnji, utjecaj scenarija na glavna područja društvenog djelovanja, obrambene mjere te proces aktiviranja i provedbe.

Članak 3.

Plan obrane je metodološki i sadržajno kompatibilan sa sustavom odgovora Organizacije Sjevernoatlantskog ugovora (u daljnjem tekstu: NATO), u sklopu kojeg se razrađuje i postupanje na nacionalnoj razini u slučaju aktiviranja NATO planova.

Članak 4.

(1) Ministarstvo obrane nositelj je izrade Prijedloga plana obrane te koordinator procesa izrade prijedloga planova djelovanja civilnih nositelja obrambenih priprema.

(2) U izradi Prijedloga plana obrane Ministarstvo obrane surađuje s civilnim nositeljima obrambenih priprema te tijelima sigurnosno-obavještajnog sustava Republike Hrvatske.

3. SADRŽAJ PLANA OBRANE

Članak 5.

Uvod Plana obrane sadrži uvodne napomene, zakonsku osnovu, opis poglavlja i stupnjeve klasifikacije.

Članak 6.

(1) Procjenom scenarija prijetnji utvrđuju se scenariji koji mogu dovesti do proglašavanja stanja neposredne ugroženosti ili ratnog stanja te moguće posljedice i implikacije njihova događanja na glavna područja društvenog djelovanja.

(2) Ministarstvo obrane u suradnji s tijelima sigurnosno-obavještajnog sustava Republike Hrvatske izrađuje Procjenu scenarija prijetnji te, po potrebi, predlaže njezinu izmjenu po proceduri istovjetnoj donošenju Plana obrane.

(3) Suradnja s tijelima sigurnosno-obavještajnog sustava Republike Hrvatske iz stavka 2. ovoga članka ostvaruje se putem Vojne sigurnosno-obavještajne agencije.

Članak 7.

U poglavlju o utjecaju scenarija na glavna područja društvenog djelovanja definiraju se zahtjevi za promjenom djelovanja uzrokovani događanjem pojedinih scenarija prije i nakon proglašenja stanja neposredne ugroženosti ili ratnog stanja.

Članak 8.

(1) Obrambenim mjerama utvrđuju se radnje i postupci Oružanih snaga Republike Hrvatske, civilnih nositelja obrambenih priprema te drugih sudionika obrambenih priprema, putem kojih država i društvo povećavaju razinu spremnosti za funkcioniranje u stanju neposredne ugroženosti i ratnom stanju, odnosno prevladavaju situacije koje dovode do proglašenja tih stanja.

(2) Opis pojedine obrambene mjere sadrži:

– slovnu i brojčanu oznaku

– naziv

– nositelja provedbe

– cilj koji treba postići

– napomene kojima se objašnjava postupak provedbe

– popis aktivnosti Oružanih snaga Republike Hrvatske odnosno civilnih nositelja obrambenih priprema u provedbi mjere.

Članak 9.

Obrambene mjere iz nadležnosti Oružanih snaga Republike Hrvatske iz članka 8. ove Metodologije razrađuju se u sklopu Plana djelovanja Ministarstva obrane i one po naravi mogu obuhvaćati samo radnje i postupke koji prethode korištenju i uporabi Oružanih snaga Republike Hrvatske u skladu s Planom uporabe Oružanih snaga Republike Hrvatske.

Članak 10.

Opisom procesa aktiviranja i provedbe definiraju se preduvjeti za aktiviranje mjera definiranih Planom obrane i procesi donošenja odluka, način i sredstva komunikacije, izvješćivanje o provedbi proglašenih obrambenih mjera te zaštita podataka prilikom provedbe pojedinih obrambenih mjera.

4. PLANOVI DJELOVANJA VLADE
 REPUBLIKE HRVATSKE I MINISTARSTAVA

Članak 11.

(1) Planom djelovanja Vlade Republike Hrvatske razrađuju se mjere s područja njezine nadležnosti te mjere s područja nadležnosti Hrvatskoga sabora i Predsjednika Republike Hrvatske čiju bi provedbu inicirala Vlada Republike Hrvatske.

(2) Prijedlog plana djelovanja Vlade Republike Hrvatske iz stavka 1. ovoga članka izrađuje Ministarstvo obrane, a donosi Vlada Republike Hrvatske.

Članak 12.

(1) Planom djelovanja ministarstva operacionalizira se njegova uloga u pripremama za funkcioniranje te samo funkcioniranje u stanju neposredne ugroženosti i ratnom stanju.

(2) Plan djelovanja ministarstva sastoji se od razrade obveza utvrđenih Planom obrane te razrade načina obavljanja drugih poslova iz svoje nadležnosti za koje se ocijeni da bi u stanju neposredne ugroženosti ili ratnom stanju imali bitno drugačija obilježja.

(3) Razrada obveza utvrđenih Planom obrane u pravilu obuhvaća: razradu mjera prema sadržaju, postupcima provedbe, nositeljima i sredstvima na razini ministarstva te popis sudionika obrambenih priprema iz nadležnosti ministarstva i sadržaj njihovih obveza.

(4) Razrada obveza iz stavka 3. ovoga članka može, po procjeni ministarstva, sadržavati i obveze županija i Grada Zagreba u provedbi mjera.

(5) Obveze iz stavaka 3. i 4. ovoga članka razrađuju se na temelju izvoda iz Plana obrane koji Ministarstvo obrane dostavlja ostalim ministarstvima, u skladu s njihovom ulogom u provedbi obrambenih mjera.

(6) Izvod iz stavka 5. ovoga članka sadrži sljedeće elemente Plana obrane: uvod, procjenu scenarija prijetnji (bez priloga), obrambene mjere iz nadležnosti ministarstva kojem se dostavlja te opis procesa aktiviranja i provedbe.

5. PLANOVI DJELOVANJA ŽUPANIJA
 I GRADA ZAGREBA

Članak 13.

Planovi djelovanja županija i Grada Zagreba u stanju neposredne ugroženosti i ratnom stanju obuhvaćaju razradu mjera utvrđenih planovima djelovanja ministarstava iz članka 12. stavka 4. ove Metodologije.

6. PLANOVI PROVOĐENJA
 UTVRĐENIH OBVEZA

Članak 14.

(1) Planove provođenja utvrđenih obveza izrađuju sudionici obrambenih priprema čije su obveze posebno definirane Planom obrane ili planovima djelovanja ministarstava.

(2) Plan provođenja utvrđenih obveza iz stavka 1. ovoga članka u pravilu sadrži razradu pojedinih mjera odnosno utvrđenih obveza prema sadržaju, postupcima provedbe, nositeljima i sredstvima.

Članak 15.

Tijela sigurnosno-obavještajnog sustava Republike Hrvatske, tijelo državne uprave nadležno za hidrometeorologiju i CARNET Nacionalni CERT izrađuju planove provođenja obveza definiranih Planom obrane.

Članak 16.

(1) Ministarstva u sklopu izrade nacrta plana djelovanja definiraju obveze sudionicima obrambenih priprema te nalažu izradu planova njihova provođenja putem naloga.

(2) Sudionici obrambenih priprema iz stavka 1. ovoga članka, u okvirima svoje nadležnosti, mogu biti: tijela državne uprave te pravne osobe posebno važne za obranu.

(3) Plan provođenja utvrđenih obveza iz stavka 1. ovoga članka izrađuje se u dva primjerka od kojih se jedan pohranjuje kod nositelja izrade, a jedan kod nadležnog ministarstva.

7. PLANIRANJE UPORABE ORUŽANIH SNAGA REPUBLIKE HRVATSKE

Članak 17.

(1) Uporaba Oružanih snaga Republike Hrvatske u stanju neposredne ugroženosti i ratnom stanju planira se u sklopu izrade Plana uporabe Oružanih snaga Republike Hrvatske.

(2) Ministarstvo obrane usklađuje i inicira odgovarajuće prilagodbe planskih rješenja u Planu obrane i Planu uporabe Oružanih snaga Republike Hrvatske.

8. AŽURIRANJE PLANOVA

Članak 18.

(1) Nositelj izrade Plana obrane te nositelji izrade planova djelovanja i planova provođenja utvrđenih obveza dužni su ažurirati planove iz svoje nadležnosti, prema potrebi.

(2) Pod ažuriranjem planova iz stavka 1. ovoga članka podrazumijevaju se izmjene tehničkih pojedinosti u nekim dijelovima i aspektima planova.

(3) Supstancijalne izmjene u pojedinim dijelovima Plana obrane provode se po proceduri istovjetnoj njegovu donošenju.

9. PRIJELAZNE I ZAVRŠNE ODREDBE

Članak 19.

(1) Ministarstvo obrane izradit će i uputiti na donošenje Vladi Republike Hrvatske Prijedlog plana obrane u roku od jedne godine od stupanja na snagu ove Metodologije.

(2) Ministarstvo obrane dostavit će ostalim ministarstvima i tijelima iz članka 15. ove Metodologije izvode iz Plana obrane u roku od 30 dana od dana njegova donošenja.

(3) Ministarstva i tijela iz članka 15. ove Metodologije dužna su izraditi svoje planove djelovanja odnosno planove provođenja utvrđenih obveza u roku od šest mjeseci od dostavljanja izvoda iz Plana obrane iz stavka 2. ovoga članka.

(4) Nacrte planova iz stavka 3. ovoga članka utvrđuju nadležni ministri odnosno čelnici tijela iz članka 15. ove Metodologije odlukom te ih dostavljaju Ministarstvu obrane na prethodnu suglasnost radi ocjene usklađenosti s Planom obrane.

(5) Na temelju prethodne suglasnosti o usklađenosti plana djelovanja s Planom obrane nadležni ministri odnosno čelnici tijela odlukom donose plan djelovanja odnosno plan provođenja utvrđenih obveza.

(6) Nadležna ministarstva dostavit će županijama i Gradu Zagrebu izvode iz svojih planova djelovanja u kojima su definirane obveze županija ili Grada Zagreba u roku od 30 dana od dana njihova donošenja.

(7) Županije i Grad Zagreb dužni su u roku od šest mjeseci od dostavljanja izvoda donijeti svoje planove djelovanja.

(8) Planovi djelovanja i planovi provođenja utvrđenih obveza iz stavaka 3. i 7. ovoga članka izrađuju se u dva primjerka, od kojih se jedan čuva kod nositelja izrade, a drugi se dostavlja Ministarstvu obrane.

Članak 20.

Sudionici obrambenih priprema dužni su planove provođenja utvrđenih obveza izraditi u suradnji s nadležnim ministarstvom u roku od šest mjeseci od dobivanja naloga iz članka 16. stavka 1. ove Metodologije.

Članak 21.

Plan obrane izrađuje se u tri istovjetna primjerka od kojih se po jedan primjerak pohranjuje u Vladi Republike Hrvatske, Uredu predsjednika Republike Hrvatske i Ministarstvu obrane.

Članak 22.

Danom stupanja na snagu ove Metodologije prestaje važiti Metodologija za izradu Plana obrane Republike Hrvatske i planova djelovanja civilnih nositelja obrambenih priprema (»Narodne novine«, broj 129/14.).

Članak 23.

Ova Metodologija stupa na snagu osmoga dana od dana objave u »Narodnim novinama«.

Klasa: 022-03/25-42/06

Urbroj: 50301-29/23-25-2

Zagreb, 13. studenoga 2025.

Predsjednik
 mr. sc. Andrej Plenković, v. r.